CELEX: 32019R0819
Language: et
Date: 2019-02-01 00:00:00
Title: Komisjoni delegeeritud määrus (EL) 2019/819, 1. veebruar 2019, millega täiendatakse Euroopa Parlamendi ja nõukogu määrust (EL) nr 346/2013 seoses huvide konfliktide, sotsiaalse mõju mõõtmise ja investoritele antava teabega Euroopa sotsiaalettevõtlusfondide valdkonnas (EMPs kohaldatav tekst)

22.5.2019   
               
               
                  ET
               
               
                  Euroopa Liidu Teataja
               
               
                  L 134/1
               
            
         KOMISJONI DELEGEERITUD MÄÄRUS (EL) 2019/819,
         1. veebruar 2019,
         millega täiendatakse Euroopa Parlamendi ja nõukogu määrust (EL) nr 346/2013 seoses huvide konfliktide, sotsiaalse mõju mõõtmise ja investoritele antava teabega Euroopa sotsiaalettevõtlusfondide valdkonnas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2013. aasta määrust (EL) nr 346/2013 Euroopa sotsiaalettevõtlusfondide kohta, (1) eriti selle artikli 9 lõiget 5, artikli 10 lõiget 2 ja artikli 14 lõiget 4
         ning arvestades järgmist:
         
                     (1)
                  
                  
                     Kvalifitseeruvate sotsiaalettevõtlusfondide valitsejad peaksid kasutusele võtma protseduurid ja meetmed, mille eesmärk on tagada, et kõnealuses ärivaldkonnas tegutsevad isikud tegutseksid kvalifitseeruvate sotsiaalettevõtlusfondide ja nende investorite huvides. Selleks et saavutada liidus ühtne investorikaitse tase ja anda kõnealustele fondivalitsejatele võimalus seada sisse järjekindlad ja tulemuslikud tavad huvide konfliktide ärahoidmiseks, jälgimiseks ja juhtimiseks ning neid järgida, peaks nende huvide konfliktide juhtimise poliitika sisaldama teatavaid miinimummeetmeid. Et vältida tarbetut halduskoormust ja tagada samal ajal asjakohane investorikaitse, tuleks huvide konfliktide juhtimise poliitikat kohandada vastavalt fondivalitsejate äritegevuse iseloomule, ulatusele ja keerukusele.
                  
               
                     (2)
                  
                  
                     Huvide konflikti juhtimise poliitikas sätestatud protseduurid ja meetmed ei pruugi olla küllaldased, et kaitsta kvalifitseeruva sotsiaalettevõtlusfondi või selle investorite huvisid ja sellisel juhul peaksid kvalifitseeruvate sotsiaalettevõtlusfondide valitsejad astuma nende huvide kaitseks vajalikke täiendavaid samme. Nende hulka peaks kuuluma kvalifitseeruva sotsiaalettevõtlusfondi kõrgema juhtkonna või muu pädeva siseorgani teavitamine ja selliste otsuste tegemine või toimingute sooritamine, mis on vajalikud kvalifitseeruva sotsiaalettevõtlusfondi või selle investorite huvides tegutsemiseks.
                  
               
                     (3)
                  
                  
                     Kvalifitseeruvate sotsiaalettevõtlusfondide valitsejad võivad tegeleda selliste ettevõtete haldamisega, millesse kvalifitseeruvad sotsiaalettevõtlusfondid investeerivad. Selleks et hoida ära huvide konflikte ja tagada, et kõnealuste fondivalitsejate hääleõigust kasutatakse nii asjaomase kvalifitseeruva sotsiaalettevõtlusfondi kui ka selle investorite huvides, on vaja kehtestada üksikasjalikud nõuded kõnealuse hääleõiguse kasutamisele. Kvalifitseeruva sotsiaalettevõtlusfondi valitsejad peavad küllaldase investorikaitse tagamiseks välja töötama asjakohased ja tõhusad selle valdkonna strateegiad ning esitama taotluse korral lühiülevaate nimetatud strateegiate ja võetud meetmete kohta.
                  
               
                     (4)
                  
                  
                     Selleks et tagada huvide konfliktide avalikustamise tulemuslikkus, tuleks esitatud teavet korrapäraselt ajakohastada. Võttes arvesse riske, mis tulenevad huvide konfliktide avalikustamisest veebisaidi vahendusel, tuleb kehtestada kriteeriumid selle teabe avaldamise kohta.
                  
               
                     (5)
                  
                  
                     Selleks et tagada ühtne lähenemisviis seoses protseduuridega, mida kvalifitseeruvate sotsiaalettevõtlusfondide valitsejad kasutavad kvalifitseeruvate portfelliettevõtjate positiivse sotsiaalse mõju hindamiseks, tuleks kõnealustesse protseduuridesse kaasata konkreetsed elemendid. Ressursid, mida kvalifitseeruvad portfelliettevõtjad kasutavad, ja teenused, mille nad kättesaadavaks teevad, on peamised näitajad positiivse sotsiaalse mõju kohta ning peaksid seega olema lahutamatu osa kõnealustest protseduuridest. Selleks et eristada sotsiaalsed ettevõtted sellistest ettevõtetest, mille puhul sotsiaalsete eesmärkide saavutamine on juhuslik, peaks nende protseduuride juurde kuuluma ka hinnang kvalifitseeruvate portfelliettevõtjate saavutatud tulemustele.
                  
               
                     (6)
                  
                  
                     Tuleks tagada, et investoritele antav lepingueelne teave sisaldab piisavalt üksikandmeid kvalifitseeruva sotsiaalettevõtlusfondi kohta. Seega tuleks kvalifitseeruva sotsiaalettevõtlusfondi investeerimisstrateegia ja eesmärkide kirjelduses kirjeldada, millises sotsiaalvaldkonnas ja geograafilises piirkonnas tegutsevad ettevõtted, millesse kvalifitseeruv sotsiaalettevõtlusfond kavatseb investeerida, ning milline on nende õiguslik vorm, samuti esitada teave selle kohta, kuidas jaotatakse nende ettevõtete kasumit.
                  
               
                     (7)
                  
                  
                     Investoritele tuleks esitada teave, mida on vaja hinnangu andmiseks kvalifitseeruva sotsiaalettevõtlusfondi valitseja poolt positiivse sotsiaalse mõju hindamiseks kasutatavale metoodikale. Seega tuleks lepingueelses teabes täpsustada, kas kvalifitseeruva sotsiaalettevõtlusfondi valitseja on tuginenud sisemeetoditele või kasutanud üldtunnustatud metoodikat. Samuti tuleks lepingueelses teabes kirjeldada meetodite põhiomadusi, sealhulgas hindamiskriteeriume ja asjaomaseid näitajaid, ja selgitada, mil viisil kvalifitseeruva sotsiaalettevõtlusfondi valitseja tagab kõnealuse metoodika järgimise.
                  
               
                     (8)
                  
                  
                     Investoritel peaks olema võimalik kontrollida, kas kvalifitseeruva sotsiaalettevõtlusfondi valitseja järgib mittekvalifitseeruvate varade valikul investeerimispoliitikat. Seega peaks lepingueelne teave sisaldama teavet selle kohta, millist liiki mittekvalifitseeruvatesse varadesse kvalifitseeruv sotsiaalettevõtlusfond investeerib, millised on investeerimistehnikad ja asjaomased piirangud ning millisesse tegevusvaldkonda ja geograafilisse piirkonda on kõnealused investeeringud tehtud.
                  
               
                     (9)
                  
                  
                     Läbipaistvuse huvides tuleks investoritele esitada teave, mida on vaja, et hinnata ettevõtluse tugiteenuste ja muude kvalifitseeruva sotsiaalettevõtlusfondi valitseja poolt kolmandate isikute kaudu osutatavate või korraldatavate tugitegevuste laadi ja ulatust. Seega tuleks lepingueelses teabes kirjeldada tema poolt pakutavate ettevõtluse tugiteenuste ja muude tugitegevuste liike.
                  
               
                     (10)
                  
                  
                     Selleks et kvalifitseeruvate sotsiaalettevõtlusfondide valitsejad saaksid uute nõuetega kohaneda, tuleks käesoleva määruse kohaldamise kuupäeva kuue kuu võrra edasi lükata,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Huvide konfliktide liigid
            Huvide konfliktide liigid määruse (EL) nr 346/2013 artikli 9 lõike 2 tähenduses on olukorrad, mille puhul kvalifitseeruva sotsiaalettevõtlusfondi valitseja, selle fondivalitseja äritegevust tegelikult juhtiv isik, töötaja või mis tahes isik, kes kontrollib otseselt või kaudselt seda fondivalitsejat või sama fondivalitseja poolt valitsetavat muud kvalifitseeruvat sotsiaalettevõtlusfondi või ühiseks investeerimiseks loodud ettevõtjat (sh vabalt võõrandatavatesse väärtpaberitesse ühiseks investeerimiseks loodud ettevõtja (eurofond)) või nende investorit või on sellise fondivalitseja, fondi, ettevõtja või investori otsese või kaudse kontrolli all
            
                        a)
                     
                     
                        saab tõenäoliselt rahalist kasu või väldib rahalise kahju tekkimist kvalifitseeruva sotsiaalettevõtlusfondi või selle investorite arvel;
                     
                  
                        b)
                     
                     
                        on huvitatud kvalifitseeruvale sotsiaalettevõtlusfondile või selle investoritele pakutava teenuse või muu tegevuse tulemusest ja see huvi erineb kvalifitseeruva sotsiaalettevõtlusfondi või selle investorite huvist;
                     
                  
                        c)
                     
                     
                        on huvitatud kvalifitseeruva sotsiaalettevõtlusfondi või selle investorite nimel tehtud tehingu tulemusest ja see huvi erineb kvalifitseeruva sotsiaalettevõtlusfondi või selle investorite huvist;
                     
                  
                        d)
                     
                     
                        omab rahalist või muud stiimulit eelistada:
                        
                                    i)
                                 
                                 
                                    ühe investori, investorite rühma või muu ühiseks investeerimiseks loodud ettevõtja (sh eurofondi) huvisid kvalifitseeruva sotsiaalettevõtlusfondi või selle investorite huvidele;
                                 
                              
                                    ii)
                                 
                                 
                                    kvalifitseeruva sotsiaalettevõtlusfondi ühe investori huvisid kõnealuse fondi teise investori või investorite rühma huvidele;
                                 
                              
                  
                        e)
                     
                     
                        teeb samu tegevusi kvalifitseeruva sotsiaalettevõtlusfondi, muu ühiseks investeerimiseks loodud ettevõtja (sh eurofondi) või investori jaoks;
                     
                  
                        f)
                     
                     
                        maksab või saab sellist teenustasu või vahendustasu või annab või võtab vastu selliseid mitterahalisi hüvesid, mida ei ole loetletud komisjoni delegeeritud määruse (EL) nr 231/2013 (2) artikli 24 lõikes 1;
                     
                  
                        g)
                     
                     
                        mõjutab kvalifitseeruva portfelliettevõtja arengut kvalifitseeruva sotsiaalettevõtlusfondi või selle investorite jaoks ebasoodsas suunas või kvalifitseeruva sotsiaalettevõtlusfondi eesmärkide saavutamise arvel ja on selle mõjutamisest isiklikult huvitatud.
                     
                  
         
            Artikkel 2
            Huvide konfliktide juhtimise poliitika
            
               1.   Kvalifitseeruva sotsiaalettevõtlusfondi valitseja koostab, võtab kasutusele ja rakendab kirjaliku huvide konfliktide juhtimise poliitika, mis on asjaomase fondivalitseja äritegevuse laadi, ulatust ja keerukust arvestades tema organisatsioonilise struktuuri jaoks kohane.
            
            
               2.   Kooskõlas artikliga 1 loetletakse lõikes 1 osutatud huvide konfliktide juhtimise poliitikas asjaolud, mis võivad tekitada huvide konflikti, ja määratakse kindlaks, milliseid meetmeid tuleb pidevalt võtta ja protseduure järgida.
            
         
         
            Artikkel 3
            Protseduurid ja meetmed huvide konfliktide ärahoidmiseks, juhtimiseks ja jälgimiseks
            Artikli 2 lõikes 2 osutatud võetavad meetmed ja järgitavad protseduurid hõlmavad vähemalt järgmist:
            
                        a)
                     
                     
                        keelatakse teabe vahetamine artiklis 1 osutatud isikute vahel, kui selline teabevahetus võib põhjustada huvide konflikti või selle tekkimist soodustada;
                     
                  
                        b)
                     
                     
                        korraldatakse eraldi järelevalve artiklis 1 osutatud selliste isikute või üksuste üle, kelle huvid võivad konflikti sattuda;
                     
                  
                        c)
                     
                     
                        kõrvaldatakse seos peamiselt ühe tegevusega tegelevate artiklis 1 osutatud isikute või üksuste tasustamise ja peamiselt teise tegevusega tegelevatele isikutele või üksustele makstavate tasude või nende tegevuse tulemusel saadud tulude vahel või selliste tasude või tulude sõltuvus artiklis 1 osutatud isikutele või üksustele makstavast tasust, kui nende tegevustega seoses võib tekkida huvide konflikt;
                     
                  
                        d)
                     
                     
                        artiklis 1 osutatud isikutel või üksustel takistatakse kohatu mõju avaldamist kvalifitseeruva sotsiaalettevõtlusfondi valitsejatele;
                     
                  
                        e)
                     
                     
                        artiklis 1 osutatud isikutel või üksustel takistatakse sellises tegevuses osalemist, mis võivad tingida huvide konflikti, või tehakse järelevalvet nende osalemise üle sellises tegevuses.
                     
                  
         
            Artikkel 4
            Huvide konfliktide tagajärgede haldamine
            Kui artikli 2 lõike 2 ja artikli 3 kohases huvide konflikti poliitikas sätestatud meetmed ja protseduurid ei ole küllaldased, et vältida piisava kindlusega kvalifitseeruva sotsiaalettevõtlusfondi või selle investorite huvide kahjustamise ohtu, võtavad kvalifitseeruva sotsiaalettevõtlusfondi valitsejad järgmised meetmed:
            
                        a)
                     
                     
                        teavitavad kohe oma kõrgemat juhtkonda või muud pädevat siseorganit või kvalifitseeruva sotsiaalettevõtlusfondi kõrgemat juhtkonda või muud pädevat siseorganit kõnealuse fondi või selle investorite huvide kahjustamise ohust;
                     
                  
                        b)
                     
                     
                        teevad kõik otsused või sooritavad toimingud, mis on vajalikud, et tegutseda kvalifitseeruva sotsiaalettevõtlusfondi või selle investorite huvides.
                     
                  
         
            Artikkel 5
            Hääleõiguse kasutamise strateegiad huvide konfliktide ärahoidmiseks
            
               1.   Kvalifitseeruvate sotsiaalettevõtlusfondide valitsejad koostavad kirjalikult kohase ja tulemusliku strateegia, et määrata kindlaks, millal ja mil viisil tuleb kasutada kvalifitseeruva sotsiaalettevõtlusfondi portfelli kaudu omatavat hääleõigust nii kvalifitseeruva sotsiaalettevõtlusfondi kui ka selle investorite huvides.
            
            
               2.   Võetavad meetmed ja järgitavad protseduurid sõltuvad lõikes 1 osutatud strateegiatest ning sisaldavad vähemalt järgmist:
               
                           a)
                        
                        
                           oluliste korporatiivsündmuste jälgimine;
                        
                     
                           b)
                        
                        
                           tagamine, et hääleõiguse kasutamine on kooskõlas kvalifitseeruva sotsiaalettevõtlusfondi investeerimiseesmärkide ja -poliitikaga;
                        
                     
                           c)
                        
                        
                           kõnealuse hääleõiguse kasutamisest tuleneva huvide konflikti ärahoidmine ja haldamine.
                        
                     
            
               3.   Kvalifitseeruvate sotsiaalettevõtlusfondide valitsejad esitavad investoritele taotluse alusel lõigetes 1 ja 2 osutatud strateegiate kokkuvõtliku kirjelduse ning üksikasjaliku ülevaate kõnealuste strateegiate aluse võetud meetmetest.
            
         
         
            Artikkel 6
            Huvide konfliktide avalikustamine
            
               1.   Kvalifitseeruvate sotsiaalettevõtlusfondide valitsejad esitavad määruse (EL) nr 346/2013 artikli 9 lõikes 4 osutatud teabe Euroopa Parlamendi ja nõukogu direktiivi 2009/65/EÜ (3) artikli 2 lõike 1 punktis m osutatud püsival andmekandjal ja ajakohastavad seda teavet.
            
            
               2.   Kvalifitseeruvate sotsiaalettevõtlusfondide valitsejad võivad esitada lõikes 1 osutatud teabe veebisaidil, edastamata kõnealust teavet isiklikult investorile, kui täidetud on kõik järgmised tingimused:
               
                           a)
                        
                        
                           investoritele on teatatud veebisaidi aadress ja see, kus saidil teave asub;
                        
                     
                           b)
                        
                        
                           investorid on nõustunud teabe esitamisega veebisaidil;
                        
                     
                           c)
                        
                        
                           teave on veebisaidil pidevalt kättesaadav ajal, mil investorid võivad mõistliku eelduse kohaselt vajada sellele juurdepääsu.
                        
                     
         
         
            Artikkel 7
            Positiivse sotsiaalse mõju hindamise protseduurid
            
               1.   Kvalifitseeruvate sotsiaalettevõtlusfondide valitsejad tagavad, et määruse (EL) nr 346/2013 artikli 10 lõikes 1 osutatud teave sisaldab vähemalt järgmist:
               
                           a)
                        
                        
                           hinnang kvalifitseeruvate portfelliettevõtjate kasutatud ressurssidele;
                        
                     
                           b)
                        
                        
                           hinnang toodetele ja teenustele, mida kvalifitseeruvad portfelliettevõtjad on pakkunud;
                        
                     
                           c)
                        
                        
                           hinnang kvalifitseeruvate portfelliettevõtjate tegevuse tulemustele.
                        
                     Esimese lõigu punkti c kohaldamisel ei loeta kvalifitseeruvate portfelliettevõtjate tegevuse tagajärgedeks tulemusi, mis oleks saavutatud igal juhul ja mis tulenevad kolmandate isikute tegevusest.
            
            
               2.   Lõikes 1 osutatud hinnanguid toetavad tõendeid auditeeritakse vastavalt määruse (EL) nr 346/2013 artikli 13 lõikele 3.
            
         
         
            Artikkel 8
            Investeerimisstrateegia ja -eesmärkide kirjeldus
            
               1.   Määruse (EL) nr 346/2013 artikli 14 lõike 1 punkti c alapunktis i osutatud teave peab sisaldama vähemalt järgmist:
               
                           a)
                        
                        
                           sotsiaalne valdkond või valdkonnad, milles kvalifitseeruvad portfelliettevõtjad tegutsevad;
                        
                     
                           b)
                        
                        
                           geograafiline piirkond, kus kvalifitseeruvad portfelliettevõtjad tegutsevad;
                        
                     
                           c)
                        
                        
                           kvalifitseeruvate portfelliettevõtjate õiguslikud vormid;
                        
                     
                           d)
                        
                        
                           üksikasjalik kirjeldus selle kohta, kuidas jaotatakse kvalifitseeruva portfelliettevõtja kasum.
                        
                     
            
               2.   Määruse (EL) nr 346/2013 artikli 14 lõike 1 punkti c alapunktides ii ja iii osutatud teave sisaldab teavet vähemalt teise kvalifitseeruva sotsiaalettevõtlusfondi investeerimisprofiili kohta ja teavet, mille kvalifitseeruv sotsiaalettevõtlusfond on esitanud kooskõlas käesoleva artikli lõikega 1.
            
            
               3.   Määruse (EL) nr 346/2013 artikli 14 lõike 1 punkti c alapunktis iv osutatud teave sisaldab teavet vähemalt nende varaliikide kohta, millesse kvalifitseeruv sotsiaalettevõtlusfond investeerib.
            
            
               4.   Määruse (EL) nr 346/2013 artikli 14 lõike 1 punkti c alapunktis v osutatud teave sisaldab teavet vähemalt selle kohta, kas tehnikad hõlmavad kvalifitseeruvate portfelliettevõtjate omakapitaliinstrumente, kvaasiomakapitali instrumente, väärtpaberistatud või väärtpaberistamata võlainstrumente, neile antud tagatisega või tagatiseta laene või mis tahes muud osalust kvalifitseeruvates portfelliettevõtjates.
            
            
               5.   Määruse (EL) nr 346/2013 artikli 14 lõike 1 punkti c alapunktis vi osutatud teave sisaldab teavet vähemalt selle kohta, kas kvalifitseeruva sotsiaalettevõtlusfondi investeerimisstrateegia hõlmab valdkondade, tegevuse, geograafiliste piirkondade, investeeringute protsendi või piirväärtuse põhiseid või mis tahes muid investeerimispiiranguid.
            
         
         
            Artikkel 9
            Teave positiivse sotsiaalse mõju kohta
            
               1.   Määruse (EL) nr 346/2013 artikli 14 lõike 1 punktis d osutatud teabega määratakse kindlaks sihtotstarbelised tooted ja teenused, mida osutavad kvalifitseeruvad portfelliettevõtjad, kellesse kvalifitseeruv sotsiaalettevõtlusfond investeerib.
            
            
               2.   Kui määruse (EL) nr 346/2013 artikli 14 lõike 1 punktis d osutatud teave sisaldab teavet positiivse sotsiaalse mõju prognooside kohta, on selles kirjeldatud oletusi, mille põhjal kõnealused prognoosid on arvutatud.
            
            
               3.   Kui määruse (EL) nr 346/2013 artikli 14 lõike 1 punktis d osutatud teave sisaldab teavet varasemate tulemuste kohta positiivse sotsiaalse mõju vallas, on selles esitatud viimane aastaaruanne või määruse (EL) nr 346/2013 artikli 13 lõikes 2 osutatud kokkuvõte aastaaruandes sisalduvast asjaomasest teabest.
            
         
         
            Artikkel 10
            Teave sotsiaalse mõju mõõtmiseks kasutatava metoodika kohta
            Määruse (EL) nr 346/2013 artikli 14 lõike 1 punktis e osutatud teave sisaldab vähemalt järgmist:
            
                        a)
                     
                     
                        teave selle kohta, kas sotsiaalset mõju hinnatakse sisemeetoditele või muule üldtunnustatud metoodikale tuginedes;
                     
                  
                        b)
                     
                     
                        meetodite peamiste omaduste kirjeldus, sealhulgas hindamiskriteeriumid ja sotsiaalse mõju hindamiseks kasutatavad asjaomased näitajad.
                     
                  
         
            Artikkel 11
            Mittekvalifitseeruvate varade kirjeldus
            Määruse (EL) nr 346/2013 artikli 14 lõike 1 punktis f osutatud teave sisaldab vähemalt kõige järgmise kirjeldust:
            
                        a)
                     
                     
                        investeerimistehnikad ja kohaldatavad investeerimispiirangud;
                     
                  
                        b)
                     
                     
                        mittekvalifitseeruvate portfelliettevõtjate tegevusvaldkond või -valdkonnad;
                     
                  
                        c)
                     
                     
                        geograafiline piirkond, kus mittekvalifitseeruvad portfelliettevõtjad tegutsevad;
                     
                  
                        d)
                     
                     
                        kriteeriumid, mida tuleb kasutada varaliikide valikul.
                     
                  
         
            Artikkel 12
            Teave tugiteenuste kohta
            Määruse (EL) nr 346/2013 artikli 14 lõike 1 punktis l osutatud teave sisaldab vähemalt järgmist:
            
                        a)
                     
                     
                        ettevõtluse tugiteenuste ja muude tugiteenuste liikide kirjeldus;
                     
                  
                        b)
                     
                     
                        teave selle kohta, kas ettevõtluse tugiteenuseid ja muid tugiteenuseid osutavad kolmandad isikud.
                     
                  
         
            Artikkel 13
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 11. detsember 2019.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 1. veebruar 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 115, 25.4.2013, lk 18.
         
            (2)  Komisjoni 19. detsembri 2012. aasta delegeeritud määrus (EL) nr 231/2013, millega täiendatakse Euroopa Parlamendi ja nõukogu direktiivi 2011/61/EL seoses erandite, üldiste tegutsemistingimuste, depositooriumide, finantsvõimenduse, läbipaistvuse ja järelevalvega (ELT L 83, 22.3.2013, lk 1).
         
            (3)  Euroopa Parlamendi ja nõukogu 13. juuli 2009. aasta direktiiv 2009/65/EÜ vabalt võõrandatavatesse väärtpaberitesse ühiseks investeeringuks loodud ettevõtjaid (eurofondid) käsitlevate õigus- ja haldusnormide kooskõlastamise kohta (ELT L 302, 17.11.2009, lk 32).